**KLAIPĖDOS MIESTO SAVIVALDYBĖS TARYBA**

**KULTŪROS, ŠVIETIMO IR SPORTO KOMITETO**

**POSĖDŽIO PROTOKOLAS**

2018-02-19 Nr. T1-44

Posėdis įvyko 2017-12-07, 14.00 val.

Posėdžio pirmininkas – Arvydas Cesiulis.

Posėdžio sekretorė – Aldutė Meniakina.

Dalyvavo komiteto nariai: Nina Puteikienė, Tatjana Fedotova, Vytautas Čepas, Lina Skrupskelienė, Rimantas Didžiokas.

Posėdyje dalyvavusiųjų asmenų sąrašas pridedamas(1 priedas).

DARBOTVARKĖ (pritarta bendru sutarimu):

1. Dėl Klaipėdos miesto savivaldybės tarybos 2012 m. lapkričio 29 d. sprendimo Nr. T2-281 „Dėl maitinimo organizavimo Klaipėdos miesto savivaldybės bendrojo ugdymo mokyklose ir ikimokyklinio ugdymo įstaigose tvarkos aprašo patvirtinimo“ pakeitimo. Pranešėja L. Prižgintienė.

2. Dėl Klaipėdos miesto savivaldybės tarybos 2004 m. gegužės 27 d. sprendimo Nr. 1-217 „Dėl kultūros ir meno tarybos nuostatų patvirtinimo“ pakeitimo. Pranešėjas N. Lendraitis.

3. Dėl Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kurso studentams skyrimo nuostatų patvirtinimo. Pranešėja Aistė Andruškevičiūtė.

4. Dėl Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatų patvirtinimo. Pranešėja Aistė Andruškevičiūtė.

1. SVARSTYTA. Klaipėdos miesto savivaldybės tarybos 2012 m. lapkričio 29 d. sprendimo Nr. T2-281 „Dėl maitinimo organizavimo Klaipėdos miesto savivaldybės bendrojo ugdymo mokyklose ir ikimokyklinio ugdymo įstaigose tvarkos aprašo patvirtinimo“ pakeitimas.

Pranešėja L. Prižgintienė sako, kad šis sprendimo projektas parengtas, atsižvelgiant į Klaipėdos miesto savivaldybės Centralizuoto vidaus audito skyriaus išvadas ir rekomendacijas, pateiktas 2017 metų liepos 5 d. ataskaitoje Nr. CVAS-A-09-10 „Versmės“ progimnazijos veiklos ir valdymo vertinimas. Sprendimo projekto tikslas – reglamentuoti Maitinimo organizatoriams išnuomotų patalpų priežiūrą ir valymą. Uždavinys – priskirti valgyklų patalpų valymą bendrojo ugdymo mokykloms. Šis sprendimo projektas reglamentuos tų patalpų valymą, kurios išnuomotos Maitinimo organizatoriui vykdyti savo veiklą, t. y. virtuvės ir pagalbinių patalpų.

R. Didžiokas raštu pateikė pasiūlymą dėl sprendimo projekto pirmo punkto pakeitimo.

A. Cesiulis siūlo pritarti ir balsuoti už pateiktą sprendimo projektą be R. Didžioko pasiūlymo.

Balsavimu: už-3, susilaiko-1. Lina Skrupskelienė ir Rimantas Didžiokas balsavime nedalyvavo. Sprendimo projektui pritarta.

NUTARTA. Pritarti sprendimo projektui.

2. SVARSTYTA. Klaipėdos miesto savivaldybės tarybos 2004 m. gegužės 27 d. sprendimo Nr. 1-217 „Dėl kultūros ir meno tarybos nuostatų patvirtinimo“ pakeitimas.

Pranešėjas N. Lendraitis sako, kad šiuo sprendimu pakeitus Kultūros ir meno tarybos nuostatus, jie bus suderinti su Kultūros bei meno projektų finansavimo Klaipėdos miesto savivaldybės biudžeto lėšomis tvarkos aprašu, patvirtintu Klaipėdos miesto savivaldybės tarybos 2017-07-27 sprendimu Nr. T2-187. Minėtu Tvarkos aprašu yra įteisintas ir išsamiai aprašytas projektų ekspertinis vertinimas ir ekspertų bei KMT vaidmuo jame, tačiau Kultūros ir meno tarybos nuostatų 6.2 punkte numatytos KMT funkcijos nebeatitinka Tvarkos aprašo, kuriame projektų vertinimas perduotas ekspertams, o KMT svarsto vertinimo išvadas ir teikia rekomendacijas Administracijos direktoriui. Siūloma patvirtinti naują KMT nuostatų 6.2. punkto formuluotę, kurioje numatytos KMT funkcijos yra suderintos su Tvarkos aprašu. Patvirtinus naują Kultūros ir meno tarybos nuostatų redakciją bus suderinti teisės aktai, reglamentuojantys kultūros ir meno projektų vertinimą ir finansavimą iš savivaldybės biudžeto lėšų.

N. Puteikienė pateikia pasiūlymus (2 priedas) ir pakomentuoja. Pažymi, jog visose komisijose yra visi pateikti punktai, todėl pateikdama pasiūlymus tikisi, kad veikla bus skaidri ir bus peržiūrėtos visos galimos spragos.

R. Didžiokas pateikia pasiūlymus (3 priedas).

R. Didžiokas siūlo atsižvelgti į N. Puteikienės pateiktus pasiūlymus ir juos integruoti bei grąžinti ir tobulinti pateiktą sprendimo projektą.

V. Čepas mano jog reikėtų peržiūrėti 10, 12, 17, 24, 27, 30 punktus ir juos pakoreguoti.

N. Lendraitis pastebi, kad dauguma siūlymų skirti tvarkos organizavimui. Sutinka, kad kai kurių nuostatų nėra, bet tam galioja tarybos reglamentas, kuriuo yra vadovaujamasi. Pažada peržiūrėti ir patobulinti pateiktus Kultūros ir meno tarybos nuostatus ir pateikti komitetui.

A. Cesiulis, išklausęs komiteto narių išsakytas pastabas bei pasisakymus, siūlo administracijai iš naujo rengti ir patobulinti sprendimo projektą, atsižvelgiant į komiteto narių pareikštas pastabas. Šiam siūlymui komiteto nariai pritarta bendru sutarimu.

NUTARTA. Nepritarti pateiktam sprendimo projektui(bendru sutarimu) ir gražinti tobulinti administracijai. Naujai parengtą projektą pateikti kitam komiteto posėdžiui.

3. SVARSTYTA. Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kurso studentams skyrimo nuostatų patvirtinimas.

Pranešėja A. Andruškevičiūtė sako, kad šiuo sprendimo projekto tikslas – patvirtinti Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kursto studentams skyrimo nuostatus. Ši priemonė paskatinti gabius ir talentingus moksleivius studijuoti Klaipėdoje. Projektas parengtas vadovaujantis 2017 m. Klaipėdos miesto savivaldybės administracijos Jaunimo politikos plėtros programa Nr.09 03.02 priemone Jaunimo pritraukimas į Klaipėdos miestą, Stipendijų skyrimas gabiems ir talentingiems Klaipėdos aukštųjų mokyklų I kurso studentams, , Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“ ir atsižvelgiant į Klaipėdos miesto akademinių reikalų tarybos 2017-11-14 protokolą Nr. TAR1- 157 4 nutarimą. Pritarus šiam sprendimo projektui bus patvirtinti Klaipėdos miesto savivaldybės stipendijų gabiems ir talentingiems Klaipėdos aukštųjų mokyklų I kursi studentams skyrimo nuostatai. Skiriama 20 stipendijų po 100 Eur įskaitant mokesčius kiekvieną mėnesį 10 mėnesių nuo rugsėjo iki birželio. Nuostatų 6 punkte komiteto siūlymas stipendijų skaičių padidinti iki 40.

R. Didžiokas mano, kad idėja gera, tačiau maža suma ir siūlo neapsiriboti siūloma suma bei didinti studentų stipendijų dydį vienam studentui 200 eurų per mėnesį. Siūlo savivaldybės administracijai išnagrinėti galimybes skirti stipendijas studentams, studijuojantiems Klaipėdos miestui aktualias studijų programas Klaipėdos aukštosiose mokyklose.

V. Čepas nesutinka su savivaldybės siūlymu skirti 20 stipendijų ir siūlo skirti 40 stipendijų.

A. Cesiulis siūlo balsuoti: už administracijos pasiūlymą skirti 20 stipendijų(už-2); už V. Čepo pasiūlymą skirti 40 stipendijų (už-4). Pritarta V. Čepo siūlymui skirti 40 stipendijų.

R. Didžiokas siūlo stipendijų dydį vienam studentui 200 eurų per mėnesį.

A. Cesiulis siūlo balsuoti: už R. Didžioko siūlymą stipendijų dydį vienam studentui 200 eurų per mėnesį (už-2); už administracijos siūlymą stipendijų dydį vienam studentui 100 eurų per mėnesį(už-3); už. N. Puteikienės siūlymą stipendijų dydį vienam studentui 150 eurų per mėnesį (už-1). Pritarta administracijos siūlymui stipendijų dydį vienam studentui 100 eurų per mėnesį.

A. Cesiulis siūlo pritarti sprendimo projektui su pastabomis.

NUTARTA. Pritarti sprendimo projektui su pastabomis:

3.1. Skirti 40 stipendijų gabiems ir talentingiems Klaipėdos aukštųjų mokyklų I kurso studentams.

3. 2. Prašyti savivaldybės administracijos per tris mėnesius išnagrinėti galimybes skirti stipendijas studentams, studijuojantiems Klaipėdos miestui aktualias studijų programas Klaipėdos aukštosiose mokyklose.

3. 3. Papildyti 9 punktą: stipendijų  konkursą viešinti ne tik svetainėje ir el. pašte, bet ir spaudoje.

3. 4. Papildyti 17 punktą: neatmesti paraiškų, kurios yra su techniniais trūkumais ir leisti pridėti reikiamus dokumentus.

3. 6. Įrašyti 27 punkte: vieną paraišką vertintų 3 ekspertai.

4. SVARSTYTA. Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatų patvirtinimas.

Pranešėja A. Andruškevičiūtė pristato sprendimo projektą, kurio tikslas patvirtinti Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatus. Šis projektas rengiamas atsižvelgiant į Klaipėdos miesto jaunimo ir Klaipėdos miesto akademinių reikalų tarybos siūlymą premijas mokėti ne tik Klaipėdos miesto studentams, bet ir kitų aukštųjų mokyklų absolventams. Projektas parengtas vadovaujantis 2017 m. Klaipėdos miesto savivaldybės administracijos Jaunimo politikos plėtros programa Nr.09 .01.01.05 priemone Premijų už miestui aktualius ir pritaikomuosius darbus skyrimas Klaipėdos aukštųjų ir profesinių mokyklų absolventams, Klaipėdos miesto savivaldybės tarybos 2016 m. gruodžio 22 d. sprendimu Nr. T2-290 „Dėl Klaipėdos miesto savivaldybės 2017–2019 metų strateginio veiklos plano patvirtinimo“. Taip pat atsižvelgiant į Klaipėdos miesto akademinių reikalų tarybos 2017-11-14 protokolą Nr. TAR1-157 5 nutarimą, kuriame buvo nuspręsta skirti premijas Klaipėdos aukštųjų mokyklų absolventams už miestui aktualius ir pritaikomuosius darbus (išskyrus Klaipėdos universitetą, nes jam galioja atskiri nuostatai), patvirtinti Nuostatus tik ir bendrai pritarta premijų sumos vienam studentui padidinimui iki 500 Eur. Atsisakyta skirti premijas profesinių mokyklų absolventams, nes profesinės mokyklos nėra aukštojo mokslo įstaigos.

Pritarus šiam sprendimo projektui bus patvirtinti Klaipėdos miesto savivaldybės premijų už miestui aktualius ir pritaikomuosius darbus Klaipėdos aukštųjų mokyklų absolventams skyrimo nuostatai. Skiriama 10 stipendijų po 500 Eur įskaitant mokesčius.

R. Didžiokas prašo rengėjų atkreipti dėmesį į stiliaus klaidas aiškinamajame rašte.

N. Puteikienė taip pat siūlo, kad informacija būtų viešinama ne tik svetainėje ir el. pašte, bet ir spaudoje.

A. Cesiulis siūlo pritarti pateiktam sprendimo projektui bendru sutarimu.

NUTARTA. Pritarti sprendimo projektui bendru sutarimu.

Posėdis baigėsi 16.00 val.

Posėdžio pirmininkas Arvydas Cesiulis

Posėdžio sekretorė Aldutė Meniakina